Generasie Y | SkalkSkryf
« Donkermaan – 11 Julie 2010
Sus Cobie in China »
Julie 13, 2010 deur Louwie
Eben Venter skryf nou eendag in ‘By’ van Beeld oor `n onderhoud met `n jong man (24) genaamd Zee, gebore in RSA, maar grootgeword in die VSA.
Die jong Zee lewer toe sterk sosiale kommentaar oor die stand van die samelewing, die wêreld, die toekoms, jongmense se werks etiek en oor seks.
Die volgende Saterdag was die anties blasend woedend oor Venter se “smerige onderhoud” vol seks en onsin.
Ek het toe maar weer die pen opgeneem en die anties aangespreek. Hier is my brief soos gepubliseer in ‘By’ op Saterdag 10/7/2010
Interessante stuk skrywe van Eben Venter oor generasie X en Y in By van Beeld 26/6/2010. Maar nog interessanter en heel vermaaklik was die (sekerlik te wagte ontstelde) reaksie daarop in By van 3/7/2010.
Ene X of Y van Johannesburg kloof hare oor wie tot watter generasie behoort en ontken ontsteld dat Zee verteenwoordigend van generasie Y in Suid-Afrika is. Maar nêrens in sy artikel sê Venter dat Zee `n Suid-Afrikaner is nie. Hy stel dit tog duidelik dat Zee in Amerika grootgeword het en dat hy die afgelope jaar skottelgoed was in Melbourne, wat hom ook nie `n Australiër maak soos Madeleen Roux in haar ontsteltenis dit het nie.
Dit is sekerlik `n gruwelike (onwetenskaplike) veralgemening om `n etiket van X of Y of wat ook al aan alle mense se nek te hang, net omdat hy/sy tussen bv. die jare 1970 tot 1980 gebore is. Soos X of Y van Johannesburg tereg sê, ons is nie almal so nie (al wens ons dalk soms tog heimlik om so te wees!) Mens sou eerder dink dat elke generasie individue sou hê wat eienskappe van X of Y of Z sal toon.
Wat veral amusant is, is die fiksasie van die briefskrywers op Zee se kommentaar oor sy generasie se seksuele aktiwiteite. Die jong man lewer kommentaar oor ons samelewing, oor wat hy en sy vriende dink oor ons en ons planeet se toekoms, hy verduidelik hulle werks etiek (of gebrek daaraan) aan ons, maar ons hoor net die vieslike, vuil seks waarvan hy praat.
Karin Pretorius skryf op dieselfde bladsy as hierdie ontsteldes oor ons “geïnhibeerde ou volkie” waar kinders net gesien maar nie gehoor moet word nie. Ons wil nie hoor wat Zee of enige ander jong mens `n ereksie gee nie. Ons wil verkieslik niks hoor oor ons kinders se sekslewe nie. Hoe minder ons weet, hoe beter. Die Z generasie, die Zombie generasie wat kop in die sand ontken dat ons kinders `n opinie oor seks het, of dalk, (berge bedek ons) self `n sekslewe van hulle eie het. Ons wil nie weet dat Boetie dalk gay is of Sannie vir Annie vry, en Jannie vir Annie en Sannie en Boetie vry nie. As ons dit nie weet nie, gebeur dit nie. As ons dit ontken kan Hoofouderling Jaap bloedskande pleeg met sy eie dogter of kleinkind en Dominee kan veronwaardig vra hoe kan jy `n kind se woord teen so `n voorbeeldige Christen glo?
Ons wil nie weet dat ons kinders nihilisties geen toekoms vir hulle self sien nie, dat hulle dink dat ons die aarde klaar opgef*k het en dat hulle niks daaraan kan doen nie. Hier waar my kop in die sand is, is alles lieflik en rein. Dis dalk `n bietjie stowwerig en sig is nie so goed nie, maar hel, alles is wonderlik.
Madeleen Roux vra; vertel my eerder van ons eie jeug. Regtig?
As X of Y van Johannesburg reg is, dan is ons eie Y generasie (wat ver agter Amerika is) eers laat in die 90’s gebore. Hulle is dus nou ongeveer 10 of 12 jaar oud. Wil sy regtig weet wat haar tieners oor seks te sê het, of erger nog, wat hulle DOEN? Ek dink nie so nie!
Ons kry nou `n voorsmaak van wat ons eie “Y generasie” oor `n paar jaar van nou af gaan dink en doen, en ons kry die aapstuipe. Waarom gaan dit dan later vir ons meer aanvaarbaar wees? Maar natuurlik, die Z generasie maak net engeltjies groot. Ons praat nie oor seks nie, ons dink nie daaraan dat ons die aarde plunder nie. Aardverhitting is `n mite en homoseksualiteit (en ereksies) gebeur net in sondige Amerika en Australië. Geen wonder ons kinders gaan bly oorsee nie!
Posted in Louwie | Tagged By, Generasie Y, Seks | 4 Kommentaar
op Julie 14, 2010 at 7:12 nm Louwie
Hou hierdie naweek se Beeld dop. Daar is mense wat erg ontsteld is daar buite. Die boodskapper gaan gestenig word.
op Julie 15, 2010 at 8:21 vm demoerin
Yip, soos Flintie sal sê… Ons is Afrikaners, ons loop kerk en vang vlinders.
op Julie 19, 2010 at 9:26 nm Louwie
DM, Flintie is reg, “Ons is Afrikaners, ons loop kerk en vang vlinders.” …. maar ons is nie “fairies” nie, nooit nie!!
op Julie 20, 2010 at 8:27 vm demoerin
Maar dit moenie so wees nie. Hoekom die verskriklike skynheiligheid? Tieners het juis dalk ‘n behoefte om daaroor te praat en te redeneer, en die skynheilige ouers bied lyk my nie die platform nie.